Rigel

Rigel (β Orionis) on taivaan seitsemänneksi kirkkain tähti (visuaalinen magnitudi 0,12).Levy (2005): s. 106 Vaikka se on nimetty Orionin tähdistön beta-tähdeksi, se on kirkkaampi kuin α-tähti Betelgeuze.

Rigelin etäisyys meistä on noin 860 valovuotta. Se on noin 50 000 kertaa kirkkaampi kuin oma Aurinkomme.Levy (2005): s. 195 Rigel kuuluu spektriluokkaan B8 Ia, ja se on luokiteltu ylijättiläistähdeksi.

Kirkkautensa ja suuren nopeutensa ansiosta Rigel kuumentaa useaa sumua ympärillään. Rigel on myös kytköksissä Orionin suureen kaasusumuun. Vaikka Rigelin ja sumun etäisyys Maasta on noin kaksinkertainen, voidaan sumu ja tähti yhdistää toisiinsa iän ja kulkusuunnan perusteella.

Rigelin uskotaan olevan kolminkertainen tähti. Päätähteä kiertää kaksi pienempää tähteä, nimiltään Rigel B ja C. Ne kiertävät toisiaan 28 AU:n päässä ja päätähteään 2 000 AU:n päässä.

Rigel on monen muun ylijättiläisen tapaan myös muuttuva tähti. Kirkkauden muutos tosin melko pientä (0,3 ja 0,03 magnitudin muutokset ovat tavallisia) ja epäsäännöllistä (jakso noin 25 vuorokautta) mutta havaittavissa tarkoilla mittauksilla. On epäilty, että järjestelmässä olisi vielä neljäskin tähti, mutta se ehkä on vain havaintojen ylitulkinnan tulosta.

 Nimen etymologia 
Tähden nimi tulee sen sijainnista, joka olisi Orionin vasen jalka, jos kuvio piirrettäisiin taivaalle. Nimi on lyhennelmä arabiankielisistä sanoista Rijl Jauza al-Yusra ’päämiehen vasen jalka’.

 Lähteet 



 Viitteet 

 Aiheesta muualla 

Luokka:Alfa Cygni -muuttujat
Luokka:B-spektriluokan pääsarjan tähdet
Luokka:B-spektriluokan ylijättiläiset
Luokka:Kolmoistähdet
Luokka:Kirkkaimmat tähdet
Luokka:Orionin haara
Luokka:Seulonnan keskeiset artikkelit
Luokka:Orionin tähdistö